
FORSLAG TIL EUROPA-PARLAMENTETS AFGØRELSE
om den foreslåede udnævnelse af Petri Sarvamaa til hvervet som medlem af Revisionsretten
(C9‑0345/2023 – 2023/0811(NLE))
(Høring)
Europa-Parlamentet,
–	der henviser til artikel 286, stk. 2, i traktaten om Den Europæiske Unions funktionsmåde, der danner grundlag for Rådets høring af Europa-Parlamentet (C9/2023),
–	der henviser til forretningsordenens artikel 129,
–	der henviser til betænkning fra Budgetkontroludvalget (A9‑0000/2023),
A.	der henviser til, at Rådet ved skrivelse af 22. september 2023 hørte Parlamentet om udnævnelsen af Petri Sarvamaa til hvervet som medlem af Revisionsretten;
B.	der henviser til, at Parlamentets Budgetkontroludvalg derefter foretog en bedømmelse af Petri Sarvamaas papirer, især på baggrund af de krav, der er fastsat i artikel 286, stk. 1, i traktaten om Den Europæiske Unions funktionsmåde; der endvidere henviser til, at udvalget i forbindelse med denne bedømmelse modtog et curriculum vitae fra Petri Sarvamaa samt dennes svar på det fremsendte spørgeskema;
C.	der henviser til, at udvalget den 7. november 2023 afholdt en høring med Petri Sarvamaa, som efter en indledende redegørelse besvarede spørgsmål fra udvalgets medlemmer;
1.	afgiver positiv/negativ udtalelse om Rådets forslag om udnævnelse af Petri Sarvamaa til medlem af Revisionsretten;
2.	pålægger sin formand at sende denne afgørelse til Rådet og til orientering til Revisionsretten samt til Den Europæiske Unions øvrige institutioner og medlemsstaternes revisionsinstitutioner.

[bookmark: _Toc150173862]BILAG 1: CURRICULUM VITAE FOR PETRI SARVAMAA
2019- Medlem af Europa-Parlamentet
Budgetkontroludvalget, koordinator for PPE-Gruppen 
PPE’s arbejdsgruppe om budget og strukturpolitikker, næstformand
Forordningen om konditionalitet vedrørende retsstatsprincippet, medordfører og ledende forhandler 
Budgetudvalget, stedfortrædende medlem
Udvalget om Landbrug og Udvikling af Landdistrikter, medlem

2014-2019 Medlem af Europa-Parlamentet
Budgetudvalget, første næstformand
Budgetkontroludvalget, koordinator for PPE-Gruppen
Udvalget om Borgernes Rettigheder og Retlige og Indre Anliggender, stedfortrædende medlem

2012-2014 Medlem af Europa-Parlamentet
Budgetkontroludvalget, vicekoordinator for PPE-Gruppen 
Transport- og Turismeudvalget, medlem
Udvalget om Landbrug og Udvikling af Landdistrikter, stedfortrædende medlem

2011-2012 Sihti Ltd., rekrutteringsfirma, udviklingsdirektør
2007-2010 Redaktionssekretær og specialiseret journalist, aktualitetsprogrammet A-studio, det finske tv-selskab (Yle)
2002-2006 Chef for kontoret i USA, Washington DC, det finske tv-selskab (Yle) 
1997-2002 Chef for udlandsredaktionen, tv-nyhederne, det finske tv-selskab (Yle) 
1996-1997 Redaktionssekretær, aktualitetsprogrammet A-studio, det finske tv-selskab (Yle) 
1990-1996 Journalist ved udlandsredaktionen, 1V News, det finske tv-selskab (Yle) 
1989 CNN International Professional Programme, Atlanta (USA)
1986-1990 journalist, tv-nyhederne, det finske tv-selskab (Yle)

Uddannelse: Bachelor i statskundskab, universitetet i Helsinki

Erhvervserfaring
1.	Angiv venligst Deres erhvervserfaring inden for offentlige finanser, enten i forbindelse med budgetplanlægning, gennemførelse/forvaltning af budgettet eller budgetkontrol/-revision. 

Min erhvervserfaring inden for offentlige finanser består af mine 11,5 år i Europa-Parlamentets Budgetkontroludvalg (CONT) og Budgetudvalg (BUDG).

Jeg har siddet i CONT-udvalget siden min første dag i Europa-Parlamentet den 1. marts 2012. I 2013 blev jeg vicekoordinator for min politiske gruppe, og mellem 2014-2019 var jeg koordinator. Derefter var jeg igen vicekoordinator mellem 2019-2021, og siden begyndelsen af 2022 har jeg igen påtaget mig arbejdet og ansvaret som koordinator. I disse egenskaber har jeg, blandt andre aspekter af kontrollen med EU-budgettet, fulgt Den Europæiske Revisionsrets arbejde meget nøje. Jeg har anvendt Revisionsrettens publikationer i mit arbejde, besøgt Revisionsretten i Luxembourg, drøftet dens arbejde med Revisionsrettens medlemmer og ført tilsyn med høringerne af ca. 20 nuværende medlemmer af min politiske gruppe i CONT-udvalget. Jeg har derfor en omfattende og bred erfaring med kontrolaspektet af EU-budgettet og navnlig Revisionsrettens arbejde og bidrag.

I BUDG-udvalget var jeg første næstformand fra 2014 til 2019, og siden 2021 er jeg aktivt stedfortrædende medlem. Disse år har givet mig et klart billede af Den Europæiske Unions budgetplanlægning og budgetgennemførelse. I 2017 ledede jeg på vegne af BUDG f.eks. trilogerne om forlængelsen af den såkaldte "Junckerplan", Den Europæiske Fond for Strategiske Investeringer. 

2.	Hvad er de vigtigste resultater, De har opnået i Deres arbejdsliv?

I min karriere inden for europæisk politik anser jeg personligt mit største resultat for at være forhandlingsarbejdet hen imod forordningen om konditionalitet vedrørende retsstatsprincippet (2018-2020) og det efterfølgende overvågningsarbejde i forbindelse med gennemførelsen af denne forordning (2021-igangværende). Denne forordning stiller krav om overholdelse af retsstatsprincippet for at modtage EU-midler. Jeg ledede forhandlingerne på vegne af CONT-udvalget og Europa-Parlamentet. Som vi ved, blev denne forordning en gamechanger. På grundlag af denne forordning er flere tocifrede milliarder af euro i dag indefrosset for to medlemsstater på grund af disse medlemsstaters overtrædelser af retsstatsprincippet.

På budgetområdet var jeg glad for at spille en vigtig rolle i forbindelse med anden vigtig lovgivning, nemlig anden fase af Den Europæiske Fond for Strategiske Investeringer. I denne sammenhæng ledede jeg trilogforhandlingerne mellem Europa-Parlamentet, Rådet og Kommissionen i 2017. Denne fond og dens forlængelse (2017-2020) udløste og mobiliserede hundreder af milliarder euro i private investeringer til en lang række projekter, der blev gennemført i EU.

Andre resultater i den europæiske beslutningsproces, som for mig har været blandt de vigtigste, er min rolle i den europæiske skovstrategi (ordfører 2019) og den rolle, jeg spillede tilbage i 2013 i forhandlingerne om vægt og dimensioner for lastbiler i Europa; resultaterne af sidstnævnte reddede i vid udstrækning eksistensen for lastbiltransportvirksomheder i min medlemsstat.

Jeg vil også gerne fremhæve nogle af de ting, jeg var privilegeret at opnå i min første karriere som journalist, der strakte sig over 20 år af mit liv. I disse år mellem 1988 og 2010 oplevede jeg på første hånd begyndelsen af fløjlsrevolutionen i Tjekkoslovakiet, efterdønningerne af styrtningen af Nicolae Ceausescu i Rumænien, det første frie valg i det postkommunistiske Bulgarien og Polen og endelig krigene, der førte til Jugoslaviens opløsning, i Kroatien og Serbien. Jeg var personligt så heldig at være med, da tv-nyhederne blev revolutioneret med CNN's fødsel, hvor jeg arbejdede, da Berlinmuren faldt i 1989. Jeg dækkede topmødet mellem Bush og Gorbatjov i 1990, som udgjorde begyndelsen på den "nye verdensorden" i det følgende årti. Jeg var om bord på USS America, da de jagerfly, der blev sendt afsted fra skibets dæk, endte den længstvarende belejring (af Sarajevo) i Europa efter Anden Verdenskrig.

Da jeg var baseret i Washington DC. mellem 2002 og 2006 dækkede jeg Konferencen om Sikkerhed og Samarbejde i Europa, mødtes med utallige ledere fra Europa og resten af verden og fulgte starten på den nye æra efter 9/11. Hvis jeg finder det værd at nævne disse ting her i mine skriftlige svar på spørgsmålene om mine vigtigste resultater for at blive medlem af Den Europæiske Revisionsret, er det ganske enkelt fordi jeg mener, at disse begivenheder, og fordi jeg har oplevet dem tæt på, har givet mig en bedre forståelse af betydningen af det europæiske projekt.

3.	Hvilke erhvervserfaringer har De inden for internationale multikulturelle og flersprogede organisationer eller institutioner beliggende uden for Deres hjemland?

– Cable News Network (1989)

– Utallige kontakter med multikulturelle og flersprogede organisationer som journalist mellem 1990 og 2010 

– Medlem af Europa-Parlamentet (2012-).

4.	Er der blevet meddelt decharge for de forvaltningsopgaver, De tidligere har varetaget, hvis disse var omfattet af en sådan procedure?

I løbet af mit arbejdsliv har jeg ikke været omfattet af nogen dechargeprocedure.

5.	Hvilke af Deres tidligere stillinger skyldes politiske udnævnelser? 

Ingen.

6.	Hvad er de tre vigtigste beslutninger, som De har været med til at træffe i Deres karriere?

1) Opgaven som medordfører for Europa-Parlamentets og Rådets forordning (EU, Euratom) 2020/2092 af 16. december 2020 om en generel ordning med konditionalitet til beskyttelse af Unionens budget.

2) 2) Opgaven som Europa-Parlamentets medformand for trilogforhandlingerne om forordning 2016/0276 (COD), Den Europæiske Fond for Strategiske Investeringer, forlængelse af varigheden ("Junckerplanen"). 

3) 3) Hvervet som ordfører for den europæiske skovstrategi i 2019-2020.

Uafhængighed
7.	I henhold til traktaten skal Revisionsrettens medlemmer udføre deres hverv i "fuldkommen uafhængighed". Hvordan vil De opfylde dette krav i forbindelse med udførelsen af Deres kommende hverv? 

I henhold til artikel 285 og 286, 7. afdeling, i traktaten om Den Europæiske Unions funktionsmåde skal Revisionsrettens medlemmer være helt uafhængige. Jeg respekterer fuldt ud denne regel. Gennemsigtighed, uafhængighed og objektivitet har været hjørnestenene i alt mit politiske arbejde gennem hele min karriere, og som medlem af Revisionsretten vil jeg overholde disse principper hundrede procent.

Jeg vil også fuldt ud overholde adfærdskodeksen for Revisionsrettens medlemmer og vil anmode Revisionsrettens Etikudvalg om rådgivning i alle mulige uklare situationer. 

8.	Har De eller Deres nærmeste (forældre, søskende, registreret partner, børn) forretningsmæssige eller økonomiske besiddelser eller andre forpligtelser, som kunne være uforenelige med Deres fremtidige hverv? 

Nej.

9.	Vil De fremlægge alle Deres finansielle og øvrige interesser for Revisionsrettens formand og offentliggøre dem? 

Ja, jeg er fuldt ud indstillet på at offentliggøre alle oplysninger. 

10.	Er De involveret i nogen verserende retssager? I bekræftende fald bedes De redegøre nærmere herfor. 

Nej, det er jeg ikke. 

11.	Har De et politisk hverv eller et politisk mandat? Hvis ja, på hvilket niveau? Har De varetaget et politisk hverv inden for de seneste 18 måneder? I bekræftende fald bedes De redegøre nærmere herfor.

Jeg har været medlem af Europa-Parlamentet siden den 1. marts 2012. På europæisk plan repræsenterer jeg Det Europæiske Folkepartis Gruppe (PPE), og i Finland er jeg medlem af Det Nationale Koalitionsparti (Kokoomus).

12.	Er De indstillet på at træde tilbage fra en post, De er valgt til, eller at opgive et hverv, som indebærer forpligtelser i et politisk parti, hvis De udnævnes til medlem af Revisionsretten?

Ja, uden tøven.

13.	Hvordan vil De behandle tilfælde af alvorlige uregelmæssigheder eller endog svig og/eller korruptionssager, der involverer personer fra Deres hjemland?

Hvis en sådan situation opstår, vil jeg følge samme procedure som i enhver anden sag om svig. Upartiskhed, professionel skepsis og dømmekraft er afgørende forudsætninger for at være medlem af Revisionsretten, og jeg mener selv, at jeg har dem. I en sådan situation vil det også være af afgørende betydning at have et gennemsigtigt samarbejde med Det Europæiske Kontor for Bekæmpelse af Svig og Den Europæiske Anklagemyndighed. 

Varetagelse af hvervet:
14.	Hvad er efter Deres opfattelse de vigtigste kendetegn ved en forsvarlig økonomisk forvaltningskultur i en offentlig tjeneste? Hvordan kan Revisionsretten være med til at styrke den?

Forsvarlig økonomisk forvaltning skal stå i centrum for alle offentlige udgifter. Forsvarlig økonomisk forvaltning skal udvises i den offentlige organisations og dens tjenestemænds strategier, værdier, kultur og daglige aktiviteter.

Med hensyn til de offentlige udgifter bør der være gennemsigtighed og ansvarlighed over for offentligheden for at værne om legitimiteten af udgifterne.

I praksis er de vigtigste kendetegn ved en forsvarlig økonomisk forvaltningskultur:

	En klar strategisk vision: Veldefinerede strategier og mål giver en fornemmelse af formål og retning.
	Gennemsigtighed og offentligt engagement: Åbenhed og tilgængelighed i alle finansielle processer kombineret med et aktivt samspil med offentligheden fremmer tillid og tiltro.
	Administrativ kapacitet: Tilstrækkelig organisatorisk kapacitet er afgørende for at sikre en effektiv gennemførelse.
	Solide lovgivningsmæssige foranstaltninger: En streng kontrolramme sikrer lovligheden og den formelle rigtighed af finansielle tildelinger og udgifter.
	Sporbarhed og demokratisk kontrol: Gennemsigtig rapportering, opfølgning og offentliggørelse af opnåede resultater skaber demokratisk ansvarlighed.
	Etisk styring: En etisk forvaltningsstruktur sikrer håndhævelsen af moralske standarder og integritet.

Revisionsretten kan bidrage til, at disse vigtige kendetegn respekteres, ved:

	at gå foran med et godt eksempel og udvise forsvarlig økonomisk forvaltningspraksis i sine egne aktiviteter
	at udstikke retningslinjer og udveksle bedste praksis
	at fremsætte anbefalinger baseret på alsidige revisionsmetoder og følge op på disse anbefalinger
	at sikre, at anbefalingerne forstås i den pågældende offentlige organisation, i samarbejde med centrale interessenter, som f.eks. den øverste ledelse og personalet
	at forbedre forbindelserne mellem interessenter og dialogen ud over de almindelige parlamentariske processer
	at indgå i dialog med offentligheden for at skabe opmærksomhed omkring og forståelse for betydningen af forsvarlig økonomisk forvaltning i den offentlige sektor
	at støtte forskning i forsvarlig økonomisk forvaltningspraksis
	at samarbejde med andre internationale organisationer om at fremme og støtte forsvarlig økonomisk forvaltningspraksis i hele verden.

15.	I henhold til traktaten skal Revisionsretten bistå Parlamentet ved udøvelsen af dets kontrolbeføjelser i forbindelse med gennemførelsen af budgettet. Hvordan vil De forbedre samarbejdet mellem Revisionsretten og Europa-Parlamentet yderligere (navnlig dets Budgetkontroludvalg) med henblik på både at styrke det offentlige tilsyn med de generelle udgifter og sikre mest valuta for pengene?

Forholdet mellem Den Europæiske Revisionsret og Europa-Parlamentet er nøje fastsat i artikel 287 i traktaten om Den Europæiske Unions funktionsmåde (TEUF).

Revisionsretten og navnlig Europa-Parlamentets CONT-udvalg skal arbejde gnidningsløst sammen for at sikre passende ansvarlighed og tilsyn med EU's budget.

For at videreudvikle samarbejdet mellem de to parter, navnlig i begyndelsen af den nye valgperiode næste år, må Revisionsretten skabe en stærk forbindelse til og inddrage nye medlemmer af CONT-udvalget i Revisionsrettens arbejde. I den forbindelse må Revisionsretten og dens medlemmer være proaktive, og jeg vil bestræbe mig på at udføre denne type aktivitet, hvis jeg bliver valgt.

De nuværende metoder til kontrol med gennemførelsen af budgettet, f.eks. særberetninger, kontroller på stedet eller andre vurderinger, er vigtige for at støtte CONT's arbejde og bør opretholdes og videreudvikles.

Den nuværende praksis fungerer, men dens nytteværdi bør løbende overvåges og evalueres. Revisionsretten bør også anmode CONT-medlemmerne om ajourførte oplysninger om, hvordan de ønsker, at Revisionsretten skal udarbejde oplysninger til støtte for deres beslutningstagning. Hvis Revisionsrettens nuværende praksis anses for at være utilstrækkelig eller uhensigtsmæssig, bør der også tages hensyn til CONT-medlemmernes forslag til forbedring af samarbejdet.

Derudover mener jeg, at det er vigtigt at overveje, hvordan disse værdifulde oplysninger kan gøres mere tilgængelige for offentligheden. Revisionsretten bør også aktivt formidle sine revisionsresultater til borgerne for at styrke det offentlige tilsyn med anvendelsen af penge og sikre mest valuta for pengene. 

16.	Hvilken merværdi mener De, at forvaltningsrevisioner tilfører, og hvordan bør resultaterne heraf indarbejdes i forvaltningsprocedurerne?

For det første står det mig klart, at forvaltningsrevision på mange måder fortsat vil være det område af Revisionsrettens arbejde, som vil få mest opmærksomhed i de kommende år. Dette skyldes helt enkelt, at der vil blive lagt større vægt på produktivitet og effektivitet inden for både national budgettering og EU-budgettering. Pengene vil blive endnu mere knappe end tidligere. På en måde er svaret på det første spørgsmål om merværdi allerede besvaret: Alle, lige fra skatteyderne til medlemsstaternes og EU's beslutningstagere, vil have en voksende appetit efter at få mere detaljerede og specifikke svar på spørgsmålet "Hvad får vi for vores penge?"

Det betyder, at forvaltningsrevision skal udvikles konstant og kontinuerligt. Dette afspejles rent faktisk i Revisionsrettens nuværende strategi og vil skulle have ekstra opmærksomhed i forbindelse med udviklingen af en Revisionsrettens nye strategi efter 2025.

Hvad angår den anden side af aspektet det lige så vigtigt, at Revisionsrettens revisionsresultater og anbefalinger også fører til meningsfulde ændringer i forvaltningsprocedurerne. Denne proces kan til dels ses som en uendelig udvikling, hvor Revisionsretten ideelt set koncentrerer sin forvaltningsrevision om relevante områder og emner. For at få mest muligt ud af forvaltningsrevision bør målene og målsætningerne for det reviderede program desuden være tilstrækkeligt defineret. Med andre ord er det vigtigt, at Revisionsretten lige fra begyndelsen vælger de rette sager til forvaltningsrevision.

Når Revisionsretten fremlægger revisionsresultater og fremsætter anbefalinger, bør den ideelt set være så konkret og specifik som muligt. Jo mere den er det, desto sværere vil det være for centrale interessenter at ignorere Revisionsrettens anbefalinger. Her er det nemlig godt at huske på, at den endelige indarbejdelse af revisionsresultater og anbefalinger afhænger af andre, hovedsagelig Kommissionen og medlemsstaterne. Endelig ligger merværdien med hensyn til forvaltningsrevision kun i den forandring i retning af flere og bedre resultater, som Revisionsretten kan bidrage til - og den kan kun vurderes i forhold til dette.

17.	Hvordan kan samarbejdet mellem Revisionsretten, de nationale revisionsorganer og Europa-Parlamentet (Budgetkontroludvalget) om revisionen af EU's budget forbedres?

Jeg mener, at en af nøglerne til at besvare dette spørgsmål er at se Revisionsretten i midten. Det er Den Europæiske Revisionsret, der løbende har direkte kontakt med både de nationale revisionsorganer og CONT.

De bedste metoder til at styrke samarbejdet mellem Revisionsretten og de nationale revisorer kan findes i mere og bedre kommunikation mellem de to. Det betyder f.eks. en mere effektiv vidensdeling, gensidig læring i forbindelse med udvikling af bedste praksis og benchmarking. Andre meningsfulde metoder kunne omfatte mere koordinering af revisioner, navnlig for at finde det bedste potentiale inden for fælles revisioner.

Da spørgsmålets tredje dimension er CONT-udvalget, er det vigtigt at huske på, at CONT udgør skæringspunktet i forbindelse med gennemførelsen af EU-budgettet. Udvalget og dets medlemmer har en betydelig viden om og forståelse af delt forvaltning, som for sin del udgør ca. 80 % af EU's samlede budget. Derfor bør det i forsøget på at forbedre effektiviteten i denne trekant overvejes, hvordan kommunikationen kan forbedres fra midten (Revisionsretten) til begge parter samtidig. 

En yderligere styrkelse af samarbejdet mellem de tre parter kan måske ske i form af en fælles workshop mellem Revisionsretten, de nationale revisionsorganer og Europa-Parlamentets Budgetkontroludvalg. Måske kan nogle dybere spørgsmål løses i denne sammenhæng, f.eks. foreneligheden af forskellige revisionsmetoder.

18.	Hvordan vil De forbedre Revisionsrettens rapportering yderligere med henblik på at give Europa-Parlamentet alle nødvendige oplysninger om nøjagtigheden af de data, som medlemsstaterne fremsender til Kommissionen?

Det er desværre sandt, at vi har haft adskillige eksempler på, at Europa-Kommissionen ikke har modtaget nøjagtige oplysninger fra medlemsstaterne. Der er mange sider af dette problem, og en måde at se på det er netop følgende: Giver Revisionsretten alle relevante oplysninger om sine observationer vedrørende unøjagtige eller utilstrækkelige data fra medlemsstaterne til Europa-Parlamentet og dets CONT-udvalg?

Vi bør være meget ærlige her, fordi det vigtigste mål for os alle er rent faktisk at få EU-budgettet til at fungere bedre, hvad enten det drejer sig om finansiel revision, juridisk-kritisk revision og forvaltningsrevision. Efter at have været en del af disse drøftelser i næsten tolv år har jeg alt for ofte hørt et forkert spørgsmål: "Hvad mener du om navnekaldelse og udhængning?" Spørgsmålet har et forkert udgangspunkt. Det handler ikke om udhængning, men om forsvarlig økonomisk forvaltning og beskyttelse af EU-budgettet. Og at tage god vare på skatteydernes penge. For at være helt ærlig er jeg lidt bekymret over, at jeg i nogen tid ikke længere har hørt dette spørgsmål blive stillet.

Jeg mener derfor, at Den Europæiske Revisionsret bør stræbe efter større åbenhed og klarhed i sin rapportering af resultaterne i medlemsstaterne. Den eneste måde at gøre tingene bedre på er, at alle berørte parter ved, hvilke problemer, betænkeligheder og svagheder der er, og nøjagtig hvor i systemet de findes.

Øvrige spørgsmål
19.	Vil De trække Deres kandidatur tilbage, hvis Parlamentet afgiver en negativ udtalelse om Deres udnævnelse til medlem af Revisionsretten?

Jeg vil respektere resultatet af afstemningen i CONT-udvalget og plenarforsamlingen og om nødvendigt trække mit kandidatur tilbage.

